Udako Euskal Unibertsitatea

Udako Euskal Unibertsitatea edo UEU lukuru-asmorik gabeko kultur elkartea da eta Onura Publikoko aitormena du 1990etik. 1973an sortu zen Donibane Lohizunen antolatutako Udako Ikastaroetan. 

Orobat euskaraz eta unibertsitate mailakoak diren atal hauek sustatzen ditu: ikastaroak, liburu-argitalpenak, Internet-zerbitzuak, kongresuak, profesionalen bilkurak, eta graduondoko-ikasketak.

Udaz gain, beste urte sasoietan ere antolatzen ditu ikastaroak, baita jardunaldiak ere (esaterako, Informatikari euskaldunen bilkurak, edo Natur Zientzietako Topaketak). 

Euskal komunitate zientifikoa ezagutarazteko eta trinkotzeko zenbait datu-base (Inguma, Artizarra...) eta foro (Ikergazte, Txiotesia...) eskaintzen ditu.

Helburuak 
UEUren helburu nagusia Euskal Unibertsitatea sortzea da. Horretarako, hiru ardatz nagusi ditu:

 Euskararen eta unibertsitatearen arteko zubiak eraikitzea.
 Euskal komunitate zientifiko-intelektuala biltzea.
 Unibertsitate-gaiak ekoitzi eta gizartearen esku jartzea.

Kataluniako Universitat Catalana d'Estiuren lana aurrekari sendoa izan zen Udako Euskal Unibertsitatearentzat. Izatez, Katalanen aurrerapausoen berri izan eta hiru urtera sortu baitzen UEU 1973an.

Antolaketa 

Gaur egun UEUk 1.200 bazkide inguru ditu. Idazkari nagusia Ane Sarasua da; bera da kudeaketa, finantzak eta giza baliabideen gidaritza daramatzana. Lehenago Mari Karmen Menika izan zen idazkari nagusia (1986-2000), orain Ikastetxe Nagusiko arduraduna dena.

UEUko zuzendariak honako hauek izan dira: Manex Goihenetxe (1973-1976), Martin Orbe (1976-1983), Baleren Bakaikoa (1983-1987), Inaki Irazabalbeitia (1987-1991), Kepa Altonaga (1991-1996), Mikel Aizpuru (1996-2000), Xabier Isasi (2000-2004), Aitzpea Leizaola (2004-2005), Lore Erriondo (2005-2010), Karmele Artetxe (2010-2014), Iñaki Alegria (2014-2018), Kepa Sarasola (2018-2023), eta 2023ko otsailetik Aitor Bengoetxea da zuzendaria.

Historia 
1970an unibertsitatean euskara ez zen bat ere erabiltzen. Orduan utopia moduan ikusten zen euskara etorkizunean arlo guztietara naturaltasunez zabaldu ahal izango zela. Baina 1970-72an Baionako Euskal Erakustokian antolatu ziren Euskal Asteak izan zuten arrakasta ikusirik, 1972ko ekitaldian Karlos Santamariak Euskal Unibertsitatea sortzeko premiaz emaniko hitzaldiaren bidetik, Euskaldunen Biltzarra, Ikas eta Fededunak elkarteek UEU antolatzea erabaki zuten 1973ko udan, Euskaltzaindiaren babespean. Lehengo ekitaldi biak Donibane Lohizunen egin ziren, ondorengo biak Uztaritzen, eta 1977tik Iruñean. Geroago, urteak pasa ahala, hainbat urrats kualitatibo egin dituzte etengabe euskarazko unibertsitatea eraikitzeko bidean.

1975ean hasi ziren liburuak argitaratzen. urtero 10 bat liburu argitaratu dira harrezkero.

Udako ekitaldien eragina zabaldu nahian, 1985tik urtean zehar ere Jardunaldiak antolatzea erabaki zen, publiko orokorrari zuzendutako dibulgazio-mailako hitzaldi eta mahai-inguruz osatuak.

1990an Uztaro aldizkari zientifikoa sortu zuten, geroago sortu ziren Historiari buruzko Kondaira aldizkaria (2003-2013), arkitekturari buruzko Aldiri aldizkaria (2009-2022), eta osasungintzari buruzko Osagaiz aldizkaria (2017).

1996an Informatikari Euskaldunen Bilkurak antolatzen hasi ziren kongresu moduan. Geroago beste hainbat arlotara zabaldu zuten kongresuen formula: Natur Zientziak, Hizkuntzalaritza, Arkitektura...

2000. urtean Inguma datu basea sortu zuten, unibertsitate mailako euskarazko produkzioa erraz atzitzeko helburuarekin. Euskarazko komunitate akademikoa koordinatzeko antzeko beste sei zerbitzu informatiko sortu zituzten geroago.

2001etik Hizkuntza Teknologia berezko titulua antolatu zuten, lankidetzan Euskal Herriko Unibertsitatearekin. Geroago 10 baino gehiago izan dira honela antolatu diren graduondokoak edo berezko tituluak.

2001ean bertan hezkuntza-komunitatearekin lankidetzan hasi ziren irakasleak prestatzeko Ulibarri programan. Geroago Prest Gara eta Haur Eskolak programetan ere parte hartu dute.

2003tik on-line ikastaroak ematen hasi ziren eta 2013an on-line irakaskuntzarako eredu pedagogikoa definitzen hasi zen. Eredu hori sortu zuen taldean zeuden Abel Camacho, Ireide Arriolabengoa, Rakel Gamito, Maite Larrañaga, eta Maialen Urbieta.

2015ean euskarazko ikerkuntza sustatzeko eta ikertzaile gazteak koordinatzeko asmoz Ikergazte kongresua antolatu zuten lehenengoz. Helburu bera zuen Txiotesia lehiaketa 2013az gero euskarazko tesiei ikusgarritasuna emateko.

2019an GOI ikastegia sortu zuten Euskal Herriko Unibertsitatearekin batera, eta azpiegitura horrekin urte bat geroago 2020ean online eta euskaraz martxan jarri zuten Irakaskuntza ertainetan irakaslea izateko behar den master ofiziala.

2022an 50 urte bete zituen, eta horretarako ospakizun sortari ekin zion urte horretako maiatzean.

Ikastaroak 
1973z gero 2.000 baino gehiago dira unibertsitateko gaiak irakasteko antolatu dituen ikastaroak. 2003an hasi zen on-line ikastaroen eskaintza, eta 2013an euskarazko lehen MOOC ikastaroa (Android programazioaren hastapenak). Sailetan egin izan da beti ikastaroen antolaketa, sailak hauek izan direla:

Argitaletxea

Liburuak 
UEUk 1975tik 2020ra bitarte unibertsitate mailako 458 liburu (saiakerak eta testu-liburuak) argitaratu ditu, urtero 10 liburu gutxi gorabehera.

UEUn sortutako liburu gehienak Buruxkak liburutegi digitalean kontsulta daitezke.

Aldizkariak 
2018an hiru aldizkari ere plazaratzen zituen: Uztaro (giza-zientziak, 1990ean sortua), Aldiri, Arkitektura eta abar (arkitektura, 2009an sortua), eta Osagaiz (osasun-zientziak). 2003 eta 2013 urteen artean Kondaira aldizkaria ere argitaratu zuen historiako gaiekin. 

Udako ikastaroetan Udaro izeneko barne-buletina argitaratzen du UEUk. Bertan, ikastaroen inguruko informazioa, elkarrizketak eta argazkiak izan ohi dira.

Datu-baseak eta Internet-zerbitzuak

Inguma datu-basea euskarazko produkzioa unibertsitatean 
Inguma datu-basea euskara batuaren garaian unibertsitate mailan euskaraz zer egin den eta nork egin duen azaltzen du. 2021ean guztira 206 erakunderen lana katalogatuta zegoen. 45.000 erreferentziatik gora eta 12.506 egileen lana eskaintzen ditu. Euskal Komunitate Zientifikoaren argitalpenak, hitzaldiak, ikastaroak, tesiak eta irakasgaiak biltzen ditu.

2000. urtean sortu zuen UEUk datu-base hau. Azken 40 urteotan unibertsitate mailako zientzia eta jakintza-alor bakoitzean euskaraz ahoz eta idatziz ekoitzi denari buruzko datuak eskaintzen ditu.

Artizarra sare soziala 

Artizarra euskaldunen sare sozial tekniko-zientifiko-profesionala da. 500dik gora profesional euskaldunen arteko harremanak errazten ditu. Profesional bakoitzak Inguma datu-basean duen ekoizpenaz gain uneko bere jarduera profesionalaren datuak ere erakusten ditu. Mundu mailako LinkedIn sarearen antzerakoa da, baina euskaraz eta euskararen alorrean lokalizatuta. Hor agertzen diren komunitate zientifiko-profesionalei elkarren berri eman nahi die.

Tesiker, euskarazko doktorego-tesiak 
Tesiker datu-baseak euskaraz argitaratu diren 550 doktorego-tesien datuak eskaintzen ditu, baita tesi-txostenak ere. UEUk jasotako datuak Eusko Jaurlaritzako Hizkuntza Politikarako Sailburuordetzaren webgunetik. 550 doktorego-tesi digitalizatu eskaintzen ziren 2019an eta urtez urte eguneratzen da.

Buruxkak liburutegi digitala 

Buruxkak liburutegi digitalean UEUk argitaratutako liburu guztiak eskaintzen ditu formatu digitalean (2018an 380), azken urteetan plazaratutakoak ezik. Liburu guztiak partekatu daitezke CC-BY-SA lizentziarekin. Buruxkak izenburu horixe jarri zion 1910. urtean Jean Etxepare medikuak bere idazki bildumari; aitzindari hura gogoan, UEUk bere liburutegi digitalari Buruxkak izena jarri zion.

Apunteen Otarrea 
Buruxkak liburutegian dauden liburu guztiz zuzenduak izan gabe, unibertsitate alorreko diren lan, txosten, apunte eta bestelako dokumentuak partekatzeko gunea da. Besterk esan ezean Otarreko dokumentu guztiak partekatu daitezke CC-BY-SA lizentziarekin.

Unibertsitatea.net unibertsitarioen ataria 
 Unibertsitatea.net atariak albisteak argitaratzen ditu komunitate unibertsitario euskaldunarentzat (besteak beste elkarrizketak ikerlariekin, 140 gora), eta zenbait blog biltzen ditu hainbat zerbitzu emateko asmoarekin (ekonomia, Hizkuntzaren prozesamendua, artea, ingurumena...).

Atari honen barruan dago Apunteen otarrea unibertsitate alorreko lan, txosten, apunte eta bestelako dokumentuak partekatzeko gunea da. Otarreko dokumentuak besterik ezean Creative Commons, Aitortu-Partekatu lizentziaren arabera eskaintzen dira. 2018 urtean guztira 941 dokumentu zeuden gaika honela banatuta: Artea eta musika (4), Giza zientziak (112), Gizarte zientziak (333), Ingeniaritza eta teknologia (393), Osasun zientziak (19), Zientzia aplikatuak (2) eta Zientziak (78)

Iparrorratza unibertsitatean sartzeko orientazioa 
Iparrorratza zerbitzua unibertsitatera ikastera ailegatzen diren ikasleentzako aholkularitza-zerbitzua da, zer ikasiko duten erabakitzen laguntzeko.

Softkat euskarazko softwarea (2000-2013) 
Softkat euskarazko softwaregintzaren datu-basea indarrean egon zen 2000tik 2013ra bitarte.

Kongresuak eta profesionalen bilkurak 

1996tik antolatu dituen profesionalen bilkurak 100 baino gehiago izan dira. Besteak beste hauek:

 Informatikari Euskaldunen XI. Bilkurak.
 Glotodidaktika V. Topaketak.
 Natur Zientzietako IV. Topaketak.
 Historialarien V. Topaketak.
 Matematikarien IV. Topaketak.
 Osasun-zientzietako Ikertzaileen III. Topaketak.
 Hizkuntzalari Euskaldunen III. Topaketak.
 ''Arkitekturan, euskaraz?'' II. Topaketak.
 Psikologoen III. Topaketak.
 Pedagogia I. Topaketak: nola lortu dezakegu Euskal Herrian eskola inklusiboa?
 Ekonomialari Euskaldunen I. Bilkura.
 Lurraldea eta hizkuntza IV. jardunaldia.
 Jakin-UEU-Usurbil jardunaldiak

Ikerlari gazteen komunitatea 
Unibertsitatean eta euskaraz aritzen diren ikerlari gazteek elkarren artean ezagutzeko eta beren arteko komunikazioa eta lankidetza errazteko zenbait ekinbide plazaratu ditu UEUk 2012z geroztik:

Ikergazte kongresua 

Ikergazte kongresua bi urterik behin antolatu da 2015etik, ikerlari gazteen topalekua izateko. 200 baino gehiago izaten dira partaideak eta 140 artikulu inguru aurkeztu izan dira aldi bakoitzean.

Txiotesia lehiaketa 
Helburu bera dauka 2013z geroztik bi urterik behin antolatzen den #txiotesia lehiaketak. Parte hartzaileek Twitterreko 6 txiotan azaldu behar dute beren tesi-lana. Lehenengo lehiaketan 86 ikerlariren 516 txio argitaratu ziren.

Elkarrizketak unibertsitarioen atarian 
Unibertsitatea.net atariak 130 baino gehiago dira unibertsitateko gazteekin argitaratu dituen elkarrizketak.

Juan San Martin beka 
Juan San Martin beka 2001 urtean jarri zen abian Eibarko Udalaren eta Udako Euskal Unibertsitatearen arteko lankidetzan. Bekaren helburua euskarazko ikerketa sustatzea da. Lantzen diren ikerketa-esparruak Juan San Martinek bere bizitzan zehar landu zituenak dira: Antropologia, linguistika, filologia, toponimia, filosofia, literatura, botanika, artea, historia, kazetaritza, etnologia, mendizaletasuna eta zuzenbidea.

Koldo Mitxelena beka 
Koldo Mitxelena beka Errenteriako Udalaren eta Udako Euskal Unibertsitatearen arteko lankidetzan antolatzen da. Bekaren helburua euskarazko ikerketa sustatzea da. Ikerketa esparruak Koldo Mitxelena Elissaltek bere bizitzan zehar landutako honako hauek dira:euskal kulturaren historia, artea, soziologia, antropologia, ekonomia, hizkuntzalaritza, literatura, etnologia, zuzenbidea eta, oro har, giza zientziei buruzko ikerlanak.

Berezko tituluak eta graduondoak 

2001ean hasita 18tik gora titulu antolatu ditu UPV/EHUrekin batera, Horietan gutxienez 280 pertsona titulatu dira. Hauek izan dira titulazioak eta zein urtetan hasi ziren:

 2001-2002: Hizkuntza eta teknologia (espezialista)
 2002-2003: Hizkuntza eta teknologia (master)
 2002-2003: Herri Erakundeen kudeaketa (HEREKU)
 2002-2003: HIZNET
 2004-2005: Estatistika eta Konputazio
 2006-2007: Software librea: sistema, sarea, segurtasuna eta web-aplikazioak
 2007-2008: Nafarroa. Historia eta ondarea zientziaren bidez 
 2007-2008: Euskarazko komunikazioa (Mofiziala, UEU laguntzailea)
 2007-2008: Hizkuntzaren Azterketa eta prozesamendua (Mofiziala, UEU laguntzailea)
 2012-2013: Euskal Herriko pentsamendu kritikoa XX-XXI. mendean
 2012-2013: Neuroerreabilitazioa
 2012-2013: Hondakinen kudeaketa eta tratamendua
 2012-2013: Itzulpengintza eta teknologia
 2013-2014: Euskal Herriko Lurraldea eta Paisaia. Planifikazioa, kudeaketa eta antolamendua
 2015-2016: Mendizaletasuna: mendi jardueren ikasketak
 2016-2017: Lurraldea eta Hizkuntza. Eragin Linguistikoaren Ebaluazioa
 2016-2017: IKTak eta konpetentzia digitalak hezkuntzan, etengabeko formakuntzan, eta hizkuntzen irakaskuntzan.
 2019-2020:Ikerkuntza Digitala eta IKTak (UPV/EHUren Aditu Titulua)
 2019-2020:IKTak eta Konpetentzia Digitalak Eskolan, Unibertsitatean eta Enpresan (UPV/EHUren Aditu Titulua)
 2019-2020: Hezkuntzarako Baliabide Digitalak: Aukerak eta Arriskuak Jendartean (UPV/EHUren Aditu titulua)
 2019-2020: Euskal Kultur Sorkuntza eta kritika feminista (UPV/EHUren Aditu Titulua)
 2019-2020: Hizkuntzen kudeaketa osasun arretan: euskara komunikazio klinikoan (UPV/EHUren Aditu Titulua)

Lankidetza Hezkuntza-Komunitatearekin 
2001 urteaz geroztik Euskal Herriko ikastetxeen normalkuntza plangintza programen aholkularitza ematen ari da UEU Ulibarri proiektuan, Lore Erriondoren zuzendaritzapean.

Bigarren Hezkuntzako irakaslegorako Prest Gara programan, edo Haur eskolak Partzuergoarekin.

Haurreskola programan ere parte hartzen du. 1000 irakasleren formazioa bideratu du 2017tik.

Beste hizkuntza gutxituekin lan egiten duten antzeko erakundeak 
Honako erakunde hauek UEUren antzekoak dira, unibertsitate mailan hizkuntza minoritario baten erabilera estentsiboa sustatzeko lan egiten baitute:

Katalana 

 Udako Katalan Unibertsitatea, katalanez eta modu ofizialean Universitat Catalana d 'Estiu (UCE). Kataluniako Prades hirian egiten den udako unibertsitate bat da. 1968ko udan sortu zen, 1968ko maiatzeko gertakarien ondoren.

Irlandera 

 Fiontar Dublinen dago, Dublin City University-n.
 Acadamh na hOllscolaíochta Irlandako mendebaldean dago. Bere campus nagusia Irlandako Unibertsitate Nazionalean dago, Galway hirian, eta beste hiru kokaleku ere baditu Irlandako mendebalde osoan. Hainbat mailatako ikastaroak eskaintzen dituzte: graduak eta graduondokoak, diplomak eta iraupen laburreko beste ikastaro batzuk.

 Coláiste na hÉireann (ingelesez: "College of Ireland"; euskaraz: "Irlandako Ikastetxea") gradu-ondoetarako ikastetxea da eta Dublinen dago. Itzulpengintza eta irlanderari buruzko ikasketa aurreratuak eskaintzen ditu.

Galesa 

 Coleg Cymraeg Cenedlaethol (Welsh National College, Galesko Ikastetxe Nazionala). Galesez zein ingelesez Coleg bezala ezagutzen da. 2011n sortu zuen Galesko Gobernuak Galesko unibertsitateekin lan egiteko, ikasleentzako galesezko ikastaroak eta baliabideak garatzeko asmoz; erdi mailako ikastaroak, bekak eta galesezko ikerketak ere eskaintzen eta sustatzen ditu Galesko unibertsitateetan. Galesko unibertsitateetako sukurtsalen bidez lan egiten du, gales maila ertaineko ikasleei ikasteko aukera gehiago eskaintzeko, unibertsitateekin elkarlanean. Bere helburua galesez ikastea aukeratzen duten ikasleen kopurua handitzea da.
 Y Gymdeithas Feddygol (Galesezko medikuntzako elkartea). Galesez osasun-laguntza jasotzeko eskubidea babesten du eta edozein erakunderekin lankidetzan aritzen da laguntza hori emateko. Maila ertaineko osasun ikasketak sustatzen ditu galesez eta lana galesez aurkezteko aukera ematen du.

Sarrera-hitzaldietako hizlari gonbidatuak 

 1976: Jean Haritxelhar. "UEUko historia"
 1977: Jose M. Satrustegi. "Nafarroa, Euskaltzaindia eta UEU"
 1978: Jean Haritxelhar. "Historia eta euskal unibertsitatea"
 1979: Piarres Xarriton " Udako Euskal Unibertsitatea eta Iparraldea"
 1980: Karlos Santamaria. "Euskal Unibertsitatearen inguruan"
 1981: Txomin Peillen " UEUren bilakaera" Euskal Unibertsitate berria, zertarako?"
 1982: Martin Orbe. "UEUren bilakaera" (Manex Goienetxe ematekoa zen baina istripua izan zuen) 
 1983: Manuel Lekuona. "Udako Euskal-Unibertsitatea: Euskal Unibertsitatea"
 1984: Klaudio Harluxet. "Euskal Herri osorako Unibertsitatea noiz erdietsiko"
 1985: Martin Ugalde "Oñatiko unibertsitatearen historia"
 1985: Jacques Allières "Euskara eta gaskoina"
 1986 Mikel Zalbide "Euskararen indar-neurpideak"
 1986: Jean Michel Larrasket. Iruñean "Teknologi berriak eta euskara Iparraldean" gaiari buruz. Beste hitzaldi aipagarri batzuk ere eman zituen, Iparraldeko garapen ekonomiko eta sozialaz, edo kulturaz:
 1987:  Andoni Sagarna "Terminologi bankuak· izeneko aurkezpen batekin; terminologia orokor eta teknikoaren arteko desberdintasunak aipatu ondoren, terminologi bankuen beharraz eta egituraz mintzatu zen.
 1987 Jose Luis Alvarez Enparantza "UEU iparraldean"
 1988 Piarres Xarriton " Jean Etxepare mediku eta idazlea"
 1988 Junes Casenave "Lamiak, basajaunak eta sorginak Zuberoako mitologian"
 1989 Jean Louis Davant "Antonio Abadia eta Agosti Xaho, haien eragina euskal kulturan"
 1989 Beñat Oihartzabal "Euskal gramatikaren hastapenak (XVII eta XVII mendeak)"
 1990 Maria Jesus Esteban Galarza "Matematikaren eragina gaurko gizartean"
 1990 Xarles Bidegain "Ostibarreko hizkuntza, hitzak eta gauzak"
 1991 Erramun Baxok "Euskaldun ala elebidun"
 1991: Jesus Mari Txurruka. "Giza genomaren kartografia"
 1992: Manex Goienetxe. "Ohienarten irakaskintza eta gaurko Euskal Herria".
 1992 Martin Orbe Monasterio "UEU euskal unibertsitatearen urratsak"
 1993 Piarres Xarriton Zabaltzagarai "Euskara batuaren urratsak"
 1993: Jose Luis Alvarez Enparantza Txillardegi. "Euskara batuaren geroa. Ahoskera batua arautzeko premia".  
 1994: Mixel Bidegain eta Edurne Alegria. Baionan, "Iparralderako unibertsitate baten beharra".
 1994: Jose Antonio Arana Martija. Iruñean, "Euskal Herriko inprentaren historia".
 1995: Koldo Gorostiaga Atxalandabaso "Euskararen egoera juridikoa iparraldean"
 1995: Miren Azkarate. "Hizkuntz ereduak".
 1996: Manex Goienetxe. Baiona."Euskal historiografiaren historia"
 1996: Joxe Azurmendi. Iruñean.  "Karlos Santamariaren pentsamendu pertsonalista".
 1997: Emilio Lopez Adan (“Beltza”) "Euskal Herria azken 25 urtetan"
 1997: Piarres Xarriton. "UEU sorbideak. UEU sortu aitzineko garaiak. 1971eta 1972ko Euskal Asteak".
 1998: Jean Louis Davant. "Arturo Kanpion euskalaria".
 1998: Jose Ramon Etxebarria Bilbao "Euskal unibertsitateranzko bidean, zenbait gogoeta".
 1999: Baleren Bakaikoa. "Euroa Euskal Herriko Ekonomian"
 1999: Alberto Atxotegi  "Ekonomiari buruz"
 2000: Anjeles Iztueta. "Matematikak: zenbaki eta eredu bizidunak"
 2000: Jean Claude Iriarte "Garapen Kontseiluaren ibilbideaz"
 2001: Erramun Baxok "Euskalgintza hitzartua iparraldean"
 2001: Jose Maria Satrustegi."Nafarroako egoera 25 urteren buruan"
 2002: Ana Mari Zubiaga Elordieta "Giza-genoma: aurrerabide ala arrisku?"
 2002: Arantza Irigoien. "Euskarazko hiztegigintza"
 2003: Jaione Apalategi "Jorge Oteiza gogoan UEUn"
 2003: Joxerramon Bengoetxea. "Europako etorkizunari buruzko biltzarra eta konstituzioa"
 2004: Mikel Aizpuru. "UEUren hasierako urteak: euskara, kultura eta gizartea". 
2005: Mixel Berhokoirigoin. "Laborantza Ganbera sustengatzeko arrazoiak".
2006: Kepa Altonaga. Baionan. "Jean Etxepare mediku eta idazle lapurtarra".
2007: Odile Kruzeta: Udako ikastaroen sarrera hitzaldia Eibarren. "Informazio-zerbitzuen antolaketa, problemak eta geroa".
2008: Arturo Elosegi. Udako ikastaroen sarrera hitzaldia. "Ingurumenaren aldaketa globala: biziraupena auzitan".
2008: Xabier Kintana. Ikasturteko sarrera-hitzaldia. "Euskara Batuaren ibilbidea".
2009: Pruden Gartzia. Ikasturteko sarrera-hitzaldia Eibarren izenburu honekin: "UEUren izaera bikoitza".
2010: Iban Zaldua. Ikasturteko sarrera-hitzaldia Eibarren. "UZTAROri gorazarre, gehi 1512ko mendeurrenaren ospakizunaren aurka, eta proposamen alternatibo bat".
2012: Martin Orbe. "Euskal Unibertsitatea, UEUren 40. urteurrenetik begiratuta".
2013: Iratxe Esnaola Arribillaga.  Ikasturteko sarrera-hitzaldia Eibarren izenburu honekin: "Ikasteko ingurune birtualak: erronka teknologikotik erronka pedagogikora".
2014: Karmele Artetxe.  Ikasturteko sarrera-hitzaldia Bilbon izenburu honekin: "INGUMA, komunitate zientifiko euskaldunaren aterpea".
 2015: Gorka Azkune Galparsoro. Ikasturteko sarrera-hitzaldia Eibarren izenburu honekin: “Zientzia istorio bat. Lehenaldira begiratuz etorkizuna eraikitzen"
 2016: Anartz Ormaza eta Inhar Agirrezabal. "Arkitektura eta umeen hezkuntza gaiari sarrera".
 2016: Lorea Agirre, Ikasturteko sarrera-hitzaldia Eibarren. "Egin izateko. Euskararen borroka feminista".
 2017: Itziar Aretxaga. Ikasturteko sarrera-hitzaldia (?)
 2017: Agustin Arrieta Urtizberea. Ikasturteko sarrera hitzaldia Eibarren. "Zientzien, arteen eta humanitateen arteko lankidetzaren garrantziaz".
 2018: Jose Ramon Etxebarria. Hitzaldian euskarazko testugintzan bere helburuak, lanak eta bidelagunak aipatu zituen (Euskarazko testugintza. Amaitu gabeko historiaren atal baten bertsio pertsonala). Omenaldi bat egin zitzaion jubilatu zenean Euskara Batuaren helduaroa Jardunaldiaren barruan (Gasteiz, 2018-06-21)
 2018: Mari Luz Esteban. Ikasturteko sarrera-hitzaldia: Irailaren 27an Eibarren izenburu honekin: “Zientzia ikusten topaketa, probokazio eta eraldaketa gisa. Proposamena antropologia feministatik”.
 2019: Amaiur Esnaola. Ikasturteko sarrera-hitzaldia: "Piriniotako muturluzea: ikusgaitz izan arren ikusgai IkerGazten".
 2020:: Rakel Gamito Ikasturteko sarrera-hitzaldia irailaren 24an Eibarren izenburu honekin: “Online irakatsi edo online biziraun?”. Koronabirus-pandemiaren urtean izan zen hitzaldi hura, lehen lau hilabeteko konfinamendua bukatu eta gutxira.
 2021: Uxoa Iñurrieta eta Xabier Landabidea. Ikasturteko sarrera-hitzaldia. "Humanitate Digitalak: diziplinak elkarrizketan"
 2022: Joseba Sarrionandia "Emakumeak noiz iritsi dira unibertsitatera? Noiz langileak? Noiz euskaldunak?" Udako Euskal Unibertsitatearen 50. urteurrena ospatu zen ospalizunean.
 2023: Eneko Agirre  "Mundua suntsitzean adimen artifizialak euskaraz egingo ote du?"

Sariak 
Sari hauek jaso ditu UEUk:
2022: Ibilbideari Elkar saria.
 2022: Omendua Eibarko Sanjuan jaietan.  
 2014: CAF-Elhuyar Merezimendu Saria jaso zuen Udako Euskal Unibertsitateak zientzia eta teknologia gizarteratzeko egindako ekarpenengatik.
 2012: Ibilaldian omendua teknologia berrietan euskara sartzeko egindako lanengatik beste hauekin batera: Lapurdiko Harluxetar lehengusu ingeniariak: Klaudio Harluxet eta René Harluxet; Aurki, Sustatu, Codesyntax: Luistxo Fernandez). UEUko Informatika saila: Olatz Arbelaitz; EHUko Donostiako Informatika Fakultatea: Iñaki Alegria eta Kepa Sarasola; EHUko Aholab Taldea: Inma Hernaez; puntueus: Iratxe Esnaola; kaixo.com: Aitor Lopez de Aberasturi; Erentzun ikastola: Fultxo Crespo; Hachtibista, sare sozialak: Gorka Julio; Euskal Jakintza: Maite Goñi.

Erreferentziak

Bibliografia 

 Euskal Unibertsitatea, Jakin aldizkariko 252. zenbakia, 2022
 Euskara unibertsitatera bidean : eragileak eta proiektuak (1939-1990). Artetxe, Karmele Udako Euskal Unibertsitatea, 2011
 Udako Euskal Unibertsitatea euskal kulturgintzan: Hasierako urteak 1973-1984. Mikel Aizpuru, UEU, 2003
 Euskal Unibertsitatea eginkizun. Aldarrikapen baten bilakaera historikoa. Jakin aldizkariko 130/131. zenbakia, 2002
 Euskal Unibertsitatea eginkizun. Jakin aldizkariko 100. zenbakia, 1997
 UEUren 25. urteurrenean. Pedro Miguel Etxenike Alfontso Mujika Elhuyar aldizkaria. 1997
 Euskal Unibertsitatea, Jakin aldizkariko 1. zenbakia, 1977

Ikus, gainera 

 Universitat Catalana d'Estiu
 Coleg Cymraeg (Ikastetxe Galesa)

 Aldiri, Arkitektura eta abar aldizkaria (arkitektura),
 Osagaiz aldizkaria (osasun-zientziak)
 Kondaira aldizkaria (historia)
 Uztaro aldizkaria (giza eta gizarte zientziak)
 Markeskua jauregia
 Martin Lopez Isasi

Kanpo estekak 
 UEUren webgunea
 Goi-mailako Online Institutuaren webgune ofiziala (GOI)
 Irakasleen Prestakuntzarako Unibertsitate Masterra
 @UEU_orokorra (Twitter)
 UEUren urteko txostena (2019)
 UEU365 bloga UEUren jardueraren albisteak (Uni.net)
 UEU365 (Flickr)
 Buruxkak, UEUren Liburutegi Digitala
 Unibertsitatea.net Unibertsitario euskaldunen ataria
 Inguma datu-basea
 #txiotesia (2012), #txiotesia2 (2014), #txiotesia3 (2016), #txiotesia4 eta #txiotesia5 (2018) etiketak Twitterren, Txiotesia lehiaketen euskarria.
 ANE SARASUA ARANBERRI (UEUko Idazkari Nagusia), Elkarrizketa. (Eta kitto, Youtube, 2022-03-03)
Mende erdia utopiaren xerka Gotzon Hermosilla. Berria, 2022-05-21
Euskal unibertsitatea obretan, baina irekia Ekhi Erremundegi Beloki. Berria. 2022-05-22
Kepa Sarasola, UEUko zuzendaria: 'Duela 50 urte ezinezkotzat jotzen zena lortu dugu'  Hamaika Telebista 2022-06-16
“Inoiz iritsiko da euskal unibertsitate fisikoa, ziur” Uxue Rey Gorraiz, Nafarroako Hitza. 2022-06-17
"Euskal Unibertsitatearen katedrala eskaileraz eskailera eraikitze" Maider Iantzi, Gaur8. 2022-06-18
Euskarazko unibertsitatearen ezina, ekinez egina  Karolina Sainz de Bikuña, Enpresabidea. 2022-06-26
 UEU: 50 urte. Karlos Santamariaren euskal unibertsitatearen bidean Miel Elustondo. Argia (2022-07-17)
 Euskal Unibertsitatea, Jakin aldizkariko 1. zenbakia, 1977
 Euskal Unibertsitatea eginkizun, Jakin aldizkariko 100. zenbakia, 1997
 Euskal Unibertsitatea eginkizun. Aldarrikapen baten bilakaera historikoa. Jakin aldizkariko 130/131. zenbakia, 2
 Udako Euskal Unibertsitatea euskal kulturgintzan: Hasierako urteak 1973-1984. Mikel Aizpuru, UEU, 2003
Euskara unibertsitatera bidean : eragileak eta proiektuak (1939-1990). Artetxe, Karmele. Udako Euskal Unibertsitatea, 2011
 Maya’ KaqchikelNimatijob’äl / Universidad Maya Kaqchikel

Udako Euskal Unibertsitatea
Elhuyar Merezimendu Saridunak
Eibarko alkateak
Lukuru-asmorik gabeko argitaletxeak